有Heart雙嘉
做每件事,都要全情投入,先對得起自己。最近「耀榮」同門嘅「雙嘉」:傅珮嘉(Maggie)同張紋嘉(Crystal),先後推出單曲新作,佢哋同樣花盡心思,全力以赴。
今次「Paco巨星飯堂」,我就請嚟「雙嘉」,去到位於銅鑼灣嘅「鐵板燒雪舟」,品嘗聞名世界嘅飛驒牛,細說佢哋喺音樂路同人生路上嘅新動向。
Crystal同Maggie都有一把好聲音,二人現為同門,除咗各自已推出嘅新作,日後定必有更多嘅合作機會。
各有新作
Maggie啱啱推出新歌〈靜音模式〉,今次佢仲親自填詞,寫當一段關係去到要啟動「靜音模式」嘅時候,到底該如何抉擇。「o依家人人都有手機,機不離手之餘,資訊仲好發達,惟有開靜音模式先會有一時清靜,我將呢種矛盾同掙扎,代入歌裏面,比喻情侶關係嘅拖拉同無奈。」
將生活寫入作品,並不代表Maggie嘅真實生活,雖然佢已為幸福媽咪,但講到一九年嘅大計,除兼顧家庭,佢透露今年將會舉辦自己嘅音樂會,仲已經選好了二十首左右嘅歌曲,與樂迷分享。「我希望能夠令現場樂迷感受到大家與歌曲嘅連結,尋找當中嘅共鳴。」
另一邊廂,Crystal加盟新公司後,推出咗第一首新歌〈獨立單位〉。新作嘅MV由作曲人李拾壹,同新晉導演Gary一齊構思同拍攝,當中有幕生日派對場面,需要搵唔少朋友拍攝,人緣好嘅Crystal一開口話需要幫手,佢嘅真實好友即刻悉數撐場。
「拍攝嗰日,係Maggie舉行迷你音樂會嘅同一日,佢完成工作之後,仲特登抽時間嚟探班,仲陪我一齊拍,拍完又同我食消夜傾偈。」
除為自己嘅歌曲拍攝MV(上圖),Maggie亦有去Crystal新歌MV嘅拍攝現場探班,力撐師妹。
我帶「雙嘉」去到位於銅鑼灣嘅「鐵板燒雪舟」,品嘗特色鐵板燒,細說佢哋嘅新動向。
今次我同兩位嘉賓品嘗嘅,分別係商務午膳($628/位)、雪舟鐵板燒午餐及日本鐵板燒午餐(價格隨組合變化而有不同,詳情請向餐廳查詢)。當中包括時令刺身及前菜。
帶子及大蝦,鮮味無窮。
追夢媽媽
Maggie一直冇放棄唱歌,只係將陣營轉移至台灣。一四年留台發展時,改名為傅又宣,佢去年簽約新公司,就全面回歸香港。o依家囝囝已經八歲,佢既要湊仔,又幫老公手打理麵店,同時為歌唱事業努力,身兼「三份工」,但佢話o依家嘅狀態同心態,都處於最佳狀態。
「老公會幫手湊小朋友,有時我喺最辛苦同最攰嘅時候,聽番自己嘅歌,就唔捨得唔繼續唱!要得到香港人嘅歡心唔容易,但可以做嘅我都盡力做,做得好就當係Bonus,o依家我冇太大嘅得失心。
「以前我比較負面同悲觀,唱嘅都係慘歌多,個人多愁善感又唔鍾意笑,所以好多人成日以為我黑面。老公同囝囝改變咗我好多,人生可以好開心、簡單。而且我覺得身教緊要,小朋友會學習父母,所以自己要做個好榜樣。」
Maggie同老公經營台食餐廳「三星台菜食堂(Tristar Kitchen)」,但佢自稱「無飯主婦」,「我老公係高手,相比之下我差太多。佢連切肉嘅紋理都研究埋,我就只係知道好食同唔好食o架咋。」
雖然身兼三職,但Maggie仍神采飛揚。
Maggie不時喺IG上載同囝囝Jasper嘅生活點滴,溫情洋溢。
早前Maggie一家去日本度過白色假期,不忘放閃。
法國產鴨肝,配上蘋果,入口毫無膩感。
南非產鮑魚,夠晒鮮甜。
重新出發
而Crystal就講到新歌〈獨立單位〉,「呢首歌係一個獨居嘅故事,入面90%都係我嘅故事。歌詞講到一個人喺茶几食飯、啲衫可以周圍放,其實嗰個真係我。」
Crystal九年前開始獨居,佢形容當年係一時衝動:「嗰陣因為工作時間長,唔方便同屋企人住,期間我都有試過同居生活,但最後係分手收場。嗰刻好唔開心,於是就『我要改變生活!我要自強!』完全冇諗過水電煤、日常開支嗰啲問題,其實係好大鑊。」
除咗有新嘅音樂作品,Crystal都有參與其他演出,佢早前在黃秋生、惠英紅主演嘅《心冤》中,亦有所發揮。
喺Crystal拍攝新歌MV期間,佢唔少真朋友都現身,為生日派對一幕客串。
飛驒牛西冷,入口即溶。
九州地雞,嫩滑多汁。
日本黑豚扒,肉質鮮美。
鐵板燒雪舟
地址:銅鑼灣開平道1號Cubus 8樓
電話:25760880